FI Euroopan unionin virallinen lehti C 60/15

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 60/07

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”MELVA DE ANDALUCÍA”

EY-N:o: ES-PGI-0105-0937-09.01.2012

SMM ( X ) SAN ( )

1. Eritelmän kohta/kohdat, jota/joita muutos koskee:

—  Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperätodisteet — ☒ Tuotantomenetelmä —  Yhteys maantieteelliseen alkuperään — ☒ Merkinnät — ☒ Kansalliset vaatimukset — ☒ Muu. Eritelmän noudattamisen tarkastaminen

2. Muutoksen/muutosten tyyppi:

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset:

3.1 Muutetaan eritelmän kohtaa B) TUOTTEEN KUVAUS suolapitoisuudeltaan alle 1-prosenttisen suolaveden käytön sallimiseksi säilöntäliemenä:

Ehdotetaan suolapitoisuudeltaan alle 1-prosenttisen suolaveden käytön sallimista omaan liemeen säilöttyjen Melva de Andalucía -auksidifileiden säilöntäliemenä.

Säilykkeen raaka-aine pysyy samana: auksidi (Auxis rochei ja Auxis thazard). Myös valmistus tapahtuu edelleen käsin, ja menetelmä on samanlainen kuin valmistettaessa öljyyn säilöttyjä fileitä, eivätkä tuotteen ominaisuudet muutu. Ainoa muutos koskee säilöntälientä, jona käytetään keitettyä suolavettä, jonka suolapitoisuus on alle 1 %.

3.2 Muutetaan eritelmän kohtaa C) MAANTIETEELLINEN ALUE lisäämällä siihen Chiclana de la Fronteran kunnan alue:

Näin korjataan yhteenvedossa ja eritelmässä oleva virhe, joka koskee Chiclana de la Fronteran kunnan aluetta Cádizin maakunnassa. Kyseinen alue sisältyi Euroopan komissiolle 29. kesäkuuta 2004 toimitettuun aineistoon, mutta inhimillisen erehdyksen vuoksi se oli jäänyt pois julkaisemista varten myöhemmin toimitetuista asiakirjoista.

3.3 Muutetaan kohtaa D) NÄYTTÖ SIITÄ, ETTÄ TUOTE ON PERÄISIN KYSEISELTÄ ALUELTA:

Muutetaan kohdan muotoilua, sillä vaatimustenmukaisuutta arvioiva elin on muuttunut. Täsmennetään suoritettavat tarkastukset, mutta ei mainita nimenomaisesti tarkastuksen suorittavaa elintä, joka voi vaihdella.

3.4 Muutetaan kohdan E) TUOTANTOMENETELMÄN KUVAUS muotoilua niin, että sallitaan suolaveden käyttö liemenä pakkauksessa ja mainitaan käytettävät pakkausmuodot:

Muutetaan kohdan PAKKAAMINEN muotoilua seuraavasti:

”Öljyyn tai suolaveteen säilötyt nahattomat ja ruodottomat fileet on pakattu lieriön- tai suorakaiteen muotoisiin metalliastioihin tai lasitölkkeihin.”

3.5 Muutetaan kohtaa G) ERITELMÄN NOUDATTAMISEN TARKASTAMINEN:

Jotta teksti vastaisi tietoja, jotka on toimitettu Euroopan komissiolle Andalusian erityiset laatuvaatimukset täyttävien tuotteiden virallisen valvontajärjestelmän nojalla osana monivuotista valvontasuunnitelmaa, lisätään Andalusian aluehallinnon maatalous-, kalastus- ja ympäristöministeriön internetosoite, josta käyvät ilmi eritelmän noudattamisen tarkastamisesta vastaavat yksiköt.

3.6 Muutetaan eritelmän kohtaa H) MERKINNÄT:

Muotoillaan tämä kohta uudelleen ja lisätään tuotteen ”Melva de Andalucía” tunnus seuraavasti:

”Suojatulla maantieteellisellä merkinnällä ”Melva de Andalucía” suojattuja auksidisäilykkeitä kaupan pitävien yritysten omissa etiketeissä on oltava selkeä maininta ”Indicación Geográfica Protegida”, yhteisön tunnus ja merkintä ”Melva de Andalucía” sekä voimassa olevassa lainsäädännössä vaaditut tiedot.

Erilaisissa pakkauksissa, joissa suojattu auksidi saatetaan markkinoille, on oltava sääntelyneuvoston numeroima ja myöntämä etiketti, joka yrityksen on itse kiinnitettävä siten, että sitä ei voida käyttää uudelleen.”

3.7 Muutetaan kohtaa I) LAKISÄÄTEISET VAATIMUKSET:

Eritelmässä mainittu lainsäädäntö mukautetaan voimassa olevaan lainsäädäntöön.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”MELVA DE ANDALUCÍA”

EY-N:o: ES-PGI-0105-0937-09.01.2012

SMM ( X ) SAN ( )

1. Nimi:

”Melva de Andalucía”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.7 – Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta:

Käsin valmistetut, omaan liemeensä tai öljyyn säilötyt auksidifileet.

Kyseessä on säilyke, jolle on ominaista tiivis, pehmeä ja mehevä rakenne, miellyttävä tuoksu ja erittäin tyypillinen sinikalan maku.

Säilöttyjä auksidifileitä on saatavilla kolmena eri versiona, joissa käytetään liemenä oliiviöljyä, auringonkukkaöljyä tai keitinvettä. Säilykkeet on pakattu suorakaiteen- tai lieriönmuotoisiin metalliastioihin tai lasitölkkeihin.

3.3 Raaka-aineet (ainoastaan jalostetut tuotteet):

Säilykkeiden raaka-aineena käytettävä kala kuuluu lajeihin Auxis rochei ja Auxis thazard. Kalan ruumis on tanakka, pitkänomainen ja pyöristynyt, kuono lyhyt, ja kalalla on kaksi selvästi erillistä selkäevää. Väritys on sinertävä tai sinertävän harmaa, kyljet ja vatsa ovat hopeaiset ja nahka erittäin kova ja luja. Suomuja ei ole lainkaan, lukuun ottamatta ruumiin etuosaa ja kylkiviivaa.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Säilykkeet valmistetaan käsin. Tätä valmistustapaa on perinteisesti käytetty Andalusiassa. Auksidin nahka poistetaan käsin ilman kemiallisia tuotteita, mikä takaa tuotteelle parhaan mahdollisen laadun, harmahtavan valkoisen värin ja tuotteen kaikkien ominaisuuksien säilymisen.

Säilöntäliemenä käytetään ainoastaan (alle yksiprosenttista) suolavettä, oliiviöljyä tai auringonkukkaöljyä.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Suojatulla maantieteellisellä merkinnällä ”Melva de Andalucía” suojattuja auksidisäilykkeitä kaupan pitävien yritysten omissa etiketeissä on oltava selkeä maininta ”Indicación Geográfica Protegida”, merkintä ”Melva de Andalucía” ja Euroopan unionin tunnus. Lisäksi kaikissa suojatulla maantieteellisellä merkinnällä ”Melva de Andalucía” varustetuissa säilykkeissä on oltava alla esitetty suojatun maantieteellisen merkinnän tunnus.

Erilaisissa pakkauksissa, joissa suojattu auksidi saatetaan markkinoille, on oltava sääntelyneuvoston numeroima ja myöntämä etiketti, joka yrityksen on itse kiinnitettävä siten, että sitä ei voida käyttää uudelleen.

4. Maantieteellisen alueen tarkka rajaus:

Säilykkeiden valmistusalueeseen kuuluvat Almerían maakunnan kunnat Almería, Adra, Carboneras, Garrucha ja Roquetas de Mar, Cádizin maakunnan kunnat Algeciras, Barbate, Cádiz, Chiclana de la Frontera Chipiona, Conil, La Línea, El Puerto de Santa María, Rota, Sanlúcar de Barrameda ja Tarifa, Granadan maakunnan kunnat Almúñecar ja Motril, Huelvan maakunnan kunnat Ayamonte, Cartaya, Huelva, Isla Cristina, Lepe, Palos de la Frontera ja Punta Umbría sekä Málagan maakunnan kunnat Estepona, Fuengirola, Málaga, Marbella ja Vélez-Málaga.

5. Yhteys maantieteelliseen alueeseen:

5.1 Maantieteellisen alueen erityisyys:

Auksidisäilykkeet valmistetaan ja pakataan valmistusalueella sijaitsevissa säilyketehtaissa noudattaen eritelmässä määrättyjä vaatimuksia erityisesti käsin tapahtuvan valmistuksen osalta; se tapahtuu perinteisten käytäntöjen ja menetelmien mukaan ja mahdollistaa kalan luontaisten ominaisuuksien säilymisen.

Vaihe, jossa kalan nahka poistetaan käsin, on erityisen tärkeä osa tuotteen valmistusprosessia, josta huolehtivat harjaantuneet työntekijät. Heidät on koulutettu tätä tehtävää varten, jossa vaadittava osaaminen on perinteisesti siirtynyt sukupolvelta toiselle.

5.2 Tuotteen erityisyys:

Koska tuote valmistetaan käsin, se säilyttää kaikki luontaiset ominaisuutensa. Siksi säilykkeelle onkin tunnusomaista tiivis, pehmeä ja mehevä rakenne, miellyttävä tuoksu ja erittäin tyypillinen sinikalan maku.

Vaikka edellä mainitut säilykkeen raaka-aineena käytettävät auksidilajit ovat vaelluskaloja, niitä esiintyy yleisesti kyseisen maantieteellisen alueen rannikolla.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Vaelluskalalajien kalastus alkoi Etelä-Espanjassa kolme tuhatta vuotta sitten, jolloin foinikialaiset ja tartessuslaiset alkoivat pyydystää tonnikalaa, auksidia ja makrillia pienillä verkoilla, alkeellisilla aitauksilla ja tavanomaisilla koukuilla. Kalastuksen lisäksi on muistettava myös edellä mainittujen vaelluskalalajien jalostusteollisuuden merkitys. Jalostusteollisuus sai alkunsa ajanlaskumme ensimmäisen vuosisadan aikana. Andalusian rannikon jalostuslaitoksissa valmistettiin tonnikalalajeista ja muista Scombridae-heimon lajeista monenlaisia jalosteita. Yksi esimerkki jalostusteollisuudesta ovat Tarifassa sijaitsevat Baelo Claudia de Bolonian rauniot, joiden kala-altaat ovat vielä paikoillaan ja nähtävissä. Alueella pyydetyistä lajeista valmistettujen kalatuotteiden säilöntä on osa ikivanhaa andalusialaista perinnettä, joka jatkuu edelleen ja jossa on säilytetty käsiteolliset valmistusmenetelmät. Tuloksena on erittäin omaleimaisia tuotteita, jotka juuri raaka-aineensa ja käsin tapahtuvan valmistuksen ansiosta saavat niille tyypilliset aistinvaraiset ominaisuudet ja ovat laadukkaita ja turvallisia.

Pienet ja keskisuuret perheyritykset, joissa työskentelee yrityksen omistaja ja perustaja tai hänen jälkeläisensä, ovat kehittäneet säilyketeollisuutta, jossa säilykkeet on valmistettu käsin. Siksi tuotteiden valmistuksessa on voitu vaalia käsityötekniikan perinteitä. Andalusian säilyketeollisuudella on pitkät perinteet, ja taito valmistaa tuotetta käsin on siirtynyt isältä pojalle, mikä takaa, että työvoima on asiantuntevaa.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta (4))

Eritelmän koko teksti on saatavissa osoitteessa

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Melva.pdf

tai

menemällä suoraan maatalous-, kalastus- ja ympäristöministeriön kotisivulle (http://www.juntadeandalucia.es/agriculturaypesca/portal) ja seuraamalla polkua ”Industrias Agroalimentarias”/”Calidad y Promoción”/”Denominaciones de Calidad”/”Otros Productos”; eritelmä on vastaavan nimityksen alla.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012.

(3) Katso alaviite 2.

(4) Katso alaviite 2.